หุ้น‘TRC’ถูกงานในมือเพิ่มรายได้2พันล.
TRC เผยรายได้ไตรมาส 2 ยิ่งดี สิ้นปีนี้งานในมือเข้าเป้า 6,300 ล้านบาท รุกงาน ตปท.เพิ่มมาร์จิน คุยหุ้นต่ำพื้นฐาน
19 ส.ค. 2554

TRC เผยรายได้ไตรมาส 2 ยิ่งดี สิ้นปีนี้งานในมือเข้าเป้า 6,300 ล้านบาท รุกงาน ตปท.เพิ่มมาร์จิน คุยหุ้นต่ำพื้นฐาน
นายภาสิต ลี้สกุล ผู้ช่วยผู้อำนวยการสายงานพัฒนาโครงการและการลงทุน บริษัท ที อาร์ ซี คอนสตรัคชั่น (TRC) เปิดเผยว่า รายได้ไตรมาส 2 จะดีกว่าไตรมาสแรก ที่ทำได้ 252 ล้านบาท เนื่องจากรับรู้งานในมือมากกว่า และคาดว่าถึงสิ้นปีนี้จะมีงานตามเป้าหมาย 6,200-6,300 ล้านบาทได้ สามารถรับรู้รายได้ปีนี้ประมาณ 30-40% 
บริษัทกำลังรอผลการประมูลงานวางท่อในเขตนิคมอุตสาหกรรมมาบตาพุดของกลุ่มบริษัท ปตท. (PTT) มูลค่า 800 ล้านบาท คาดจะทราบผลในช่วงปลายเดือน มิ.ย.นี้ และรองานก่อสร้างในประเทศโอมานของบริษัทย่อยที่บริษัทถือหุ้น 60% มูลค่า 600 ล้านบาท โดยจะทราบผลภายใน 23 เดือน 
“ปีนี้รายได้ปีนี้จะทำได้ตามเป้าหมายที่ 2,000 ล้านบาท เพิ่มจากปีก่อนทำได้ 1,567 ล้านบาท และรักษาอัตรากำไรขั้นต้น (มาร์จิน) ไว้ให้ไม่ต่ำกว่า 15% ไว้ได้”
นอกจากนี้ยังเจรจาหาพันธมิตรเข้าไปร่วมทุนก่อสร้างงานวางท่อปิโตรเคมีที่แอฟริกาใต้ ส่วนที่โอมานบริษัทเตรียมขยับไปรับงานก่อสร้างโรงงานมากขึ้น เพื่อให้รายได้จากต่างประเทศ 30% ในปี 2556
ราคาหุ้นในปัจจุบันที่ 4.24 บาท ถือว่ายังอยู่ในระดับที่ต่ำกว่ามูลค่าพื้นฐานที่แท้จริง แต่บริษัทจะไม่เปิดโครงการซื้อหุ้นคืนแล้ว หลังหมดไปตั้งแต่เดือน เม.ย.ที่ผ่านมา